บอนด์ยีลด์สหรัฐพุ่งแตะ 1.6% กดราคาทองร่วงหลุด 1,700 ดอลล์ “ทองไทย” ลดฮวบ 200 บ.
บอนด์ยีลด์สหรัฐพุ่งแตะ 1.6% กดราคาทองร่วงหลุด 1,700 ดอลล์ “ทองไทย” ลดฮวบ 200 บ. 
บอนด์ยีลด์สหรัฐพุ่งแตะ 1.6% กดราคาทองร่วงหลุด 1,700 ดอลล์ “ทองไทย” ลดฮวบ 200 บ.
5 มี.ค. 2564

สมาคมค้าทองคำ รายงานราคาทอง (96.5%) เปิดตลาดวันนี้ (5 มี.ค.64) เมื่อเวลา 09.27 น.ที่ผ่านมา ปรับลดลง 200 บาท เมื่อเทียบกับประกาศราคาซื้อขายครั้งสุดท้ายของวันพฤหัสบดี ที่ตลอดทั้งวันมีการประกาศราคาทั้งหมด 9 รอบ รวมราคาปรับลดลง 150 บาท
โดยราคาทองคำแท่งวันนี้ รับซื้ออยู่ที่บาทละ 24,400.00 บาท ขายออกที่ราคาบาทละ 24,500.00 บาท
ทองรูปพรรณ รับซื้ออยู่ที่ราคาบาทละ 23,967.96 บาท ขายออกที่บาทละ 25,000.00 บาท
ราคาทองคำ Spot เช้านี้เคลื่อนไหวที่บริเวณ 1,694 ดอลลาร์ หลังจากปิดตลาดเมื่อคืนที่ผ่านมาร่วงลง 15.1 ดอลลาร์ สู่ระดับ 1,700.7 ดอลลาร์  แตะระดับต่ำสุดในรอบเกือบ 9 เดือน เนื่องมาจากได้รับแรงกดดันจากการพุ่งขึ้นของอัตราผลตอบแทนพันธบัตรสหรัฐ หลังจากที่นายเจอโรม พาวเวล ประธานธนาคารกลางสหรัฐ (เฟด) ได้แสดงความเห็นเกี่ยวกับภาวะเงินเฟ้อ
ทั้งนี้ อัตราผลตอบแทนพันธบัตรรัฐบาลสหรัฐอายุ 10 ปี พุ่งขึ้นแตะระดับ 1.541% ขณะที่อัตราผลตอบแทนพันธบัตรรัฐบาลอายุ 30 ปี ปรับตัวขึ้นสู่ระดับ 2.306% หลังจาก นายเจอโรม พาวเวล ประธานเฟด กล่าวว่า การที่สหรัฐกลับมาเปิดเศรษฐกิจ หลังมีการผ่อนคลายมาตรการล็อกดาวน์ จะทำให้เงินเฟ้อดีดตัวขึ้นเพียงชั่วคราว และยังไม่มีความรุนแรงเพียงพอที่จะทำให้เฟดจะปรับขึ้นอัตราดอกเบี้ย
“การที่ภาวะเงินเฟ้อจากราคาสินค้าดูเหมือนดีดตัวขึ้น เนื่องจากมีการเปรียบเทียบกับฐานซึ่งอยู่ในระดับต่ำมากในปีที่แล้ว ซึ่งได้รับผลกระทบจากการแพร่ระบาดของไวรัสโควิด-19”
นอกจากนี้ นายพาวเวล กล่าวว่า การที่เฟดจะปรับขึ้นอัตราดอกเบี้ยนั้น เศรษฐกิจจะต้องมีการจ้างงานอย่างเต็มศักยภาพ และเงินเฟ้อจะต้องอยู่เหนือระดับ 2% อย่างยั่งยืน ซึ่งเขาไม่คาดว่าภาวะดังกล่าวจะเกิดขึ้นในปีนี้